સૂર્યદેવના લગ્ન પ્રજાપતિ દક્ષની પુત્રી સંજ્ઞા સાથે થયા હતા. સૂર્યનું રૂપ પરમ તેજસ્વી હતું જેને જોઈ શકવું સામાન્ય આંખો માટે શક્ય નહોતું. આ કારણથી સંજ્ઞા પણતેમના તેજને સહન નહોતી કરી શકતી. લગ્નના થોડા સમય પછી દેવી સંજ્ઞાના ગર્ભથી ત્રણ સંતાનોનો જન્મ થયો. આ ત્રણ સંતાન મનુ, યમ અને યમુનાજી હતા. ત્યારપછી દેવી સંજ્ઞા માટે સૂર્યદેવનો તેજ સહન કરવો અશક્ય થઈ જતા તેમણે પોતાની છાયાને પતિ સૂર્યની સેવામાં રાખી અને સ્વયં ત્યાંથી જતા રહ્યાં. થોડા સમય પશ્ચાત સંજ્ઞાની છાયાના ગર્ભથી શનિદેવનો જન્મ થયો. છાયાનું સ્વરૂપ કાળુ જ હોય છે આ જ કારણ છે કે શનિદેવ પણ શ્યામવર્ણ એટલે કે કાળા રંગના થયા.